b'\n_START_ARTICLE_\nZastava 750\n_START_PARAGRAPH_\nZastava 600, 750 ali 850 (srbsko \xd0\x97\xd0\xb0\xd1\x81\xd1\x82\xd0\xb0\xd0\xb2\xd0\xb0 750), pogovorno tudi Fi\xc4\x8do ali Fi\xc4\x8dko (srbsko, hrva\xc5\xa1ko Fi\xc4\x87o (\xd0\xa4\xd0\xb8\xd1\x9b\xd0\xbe) ali Fi\xc4\x87a (\xd0\xa4\xd0\xb8\xd1\x9b\xd0\xb0), makedonsko Fiko (\xd0\xa4\xd0\xb8\xd1\x9c\xd0\xbe)), je avtomobil, ki ga je izdelovala biv\xc5\xa1a jugoslovanska tovarna Zavodi Crvena Zastava._NEWLINE_Zamisel Fi\xc4\x8da izvira iz povojnega \xc4\x8dasa italijanskega Fiata, pri katerem je Dante Giacosa zasnoval koncept, ki bi za razliko od modela Topolino ponujal udoben prevoz \xc5\xa1tirih potnikov. Avtomobil so prvi\xc4\x8d predstavili na \xc5\xbdenevskem avtomobilskem salonu leta 1955 kot povojni italijanski\xc2\xa0\xc2\xbbekonomski \xc4\x8dude\xc5\xbe\xc2\xab. Zatem se je Giacosa ponovno lotil projekta 600 in tako se je rodil Fiat 600, nekoliko razli\xc4\x8dnej\xc5\xa1i. Postal je prvi enoprostorski avto na svetu. Ta je postal osnova za jugoslovansko Zastavo 600._NEWLINE_Fi\xc4\x8do je bil torej razli\xc4\x8dica Fiata 600. Zastava ga je za\xc4\x8dela proizvajati leta 1960, po nakupu licence. Najprej so proizvajali model 600D s prostornino motorja 767 ccm. Leta 1962 pa je stekla proizvodnja modela 750, ki je bil po obliki le malo druga\xc4\x8den od svojega predhodnika. Proizvodnja in tehnolo\xc5\xa1ki razvoj je bil v tistem \xc4\x8dasu enak Fiatovim. Tako je bila Zastava 750M, prva razli\xc4\x8dica novega modela, pravzaprav enak kot Fiat 600E. Prostornina motorja je zna\xc5\xa1ala 795\xc2\xa0cm\xc2\xb3, avto pa je imel tudi termostat in zaprt sistem za hlajenje. Razli\xc4\x8dica 750M je bila naslednjica v proizvodnji, z novo uro in volanom, prevzetim iz Fiata 126. Leta 1979 je zapustila proizvodno halo Zastava 750 Special, katere mo\xc4\x8dnej\xc5\xa1i motor 22-ih kW je omogo\xc4\x8dal najve\xc4\x8djo hitrost 120\xc2\xa0km/h. Naslednje leto je bil na Beograjskem avtomobilskem salonu predstavlje nov model Zastava 850. V osnovi je to isti model kot Zastava 750S, a z ve\xc4\x8djim in mo\xc4\x8dnej\xc5\xa1im motorjem z 843\xc2\xa0cm\xc2\xb3 in 23,4\xc2\xa0kW, ki so ga prevzeli od Fiata 850. Avtomobil je dosegel najvi\xc5\xa1jo hitrost 125\xc2\xa0km/h. Proizvodnja modela je v obdobju 5 let, do 18. novembra 1985, ko so izdelali zadnji Fi\xc4\x8do (rumene barve), obsegala kar nekaj razli\xc4\x8dic: Zastava 750 L/850 L, Zastava 750 LE/850 LE, Zastava 750 SC/850 SC. Skupno je Zastava izdelala 923.487 fi\xc4\x8dkov._NEWLINE_Tovrstni avtomobili so bili priljubljeni in raz\xc5\xa1irjeni ne le med navadnim ljudstvom po vsej Jugoslaviji, ampak so jih uporabljali tudi v policiji, pri re\xc5\xa1evalcih, v vojski, avto\xc5\xa1olah pa tudi na dirkah. Danes so \xc5\xa1e vedno prisotni v prometu nekdanjih jugoslovanskih republik (Srbija, \xc4\x8crna gora, Makedonija, Bosna in Hercegovina, Hrva\xc5\xa1ka), redki primeri pa se nahajajo tudi v Sloveniji._NEWLINE_Ime je fi\xc4\x8do dobil po glavnem liku iz stripa, ki se je v \xc4\x8dasu prvih let avtomobila objavljal v \xc4\x8dasopisu Borba.'